ΓΡΑΠΤΗ ΕΡΩΤΗΣΗ E-1506/97 υποβολή: Gianni Tamino (V) προς την Επιτροπή (30 Απριλίου 1997)

Θέμα: Συνδρομή της ΕΕ για την αναδιάρθρωση των εγκαταστάσεων της Enichem στη Manfredonia της Ιταλίας

Στις 21.6.1995 η Επιτροπή ενέκρινε τη χορήγηση χρηματοδότησης στην Ιταλία για την υλοποίηση ενός λεπτομερούς σχεδίου αναδιάρθρωσης των εγκαταστάσεων της εταιρείας Enichem Agricoltura SpA στη Manfredonia, προκειμένου να αναβαθμιστούν οι εγκαταστάσεις με τη μεταστροφή τους προς άλλες παραγωγικές δραστηριότητες, λόγω της κρίσης που έπληττε τον τομέα των λιπασμάτων. Η ιταλική κυβέρνηση, ανταποκρινόμενη σε συγκεκριμένο αίτημα σχετικά με την τήρηση των συνθηκών περί ανταγωνισμού, δήλωσε ότι τα 2.818 δισ. λιρέτες που δόθηκαν στην Enichem χρησιμοποιήθηκαν για να εκκενωθόυν, να απολυμανθούν και να καταστούν ασφαλείς οι εν λόγω εγκαταστάσεις. Το άρθρο 1 της απόφασης της Επιτροπής προβλέπει τη χρηματοδοτική ενίσχυση της Enichem η οποία, στο εδάφιο 2 της εν λόγω απόφασης, δεσμεύεται να σεβαστεί όλα τα μέτρα που προβλέπονται στα πλαίσια του προγράμματος εκκαθάρισης, αναδιάρθρωσης και ιδιωτικοποίησης που υπεβλήθη στην Επιτροπή. Το εδάφιο 3 της ως άνω απόφασης καθορίζει ποιές βιομηχανικές εγκαταστάσεις θα κλείσουν οριστικά και αμετάκλητα προκειμένου να μειωθεί η παραγωγική τους ικανότητα, να μετατραπούν σε παλιοσίδερα, να καταστούν μη παραγωγικές ή να μεταστραφούν προς άλλες χρήσεις. Στις 25.3.1997, η εφημερίδα «Il Sole 24 ore» ανέφερε ότι το Ιταλικό Υπουργείο Βιομηχανίας, με τη βοήθεια της ΕΕ, διερευνά το ενδεχόμενο επαναλειτουργίας των εγκαταστάσεων που είχαν χαρακτηρισθεί ως παλιοσίδερα και επισημαίνει ότι η εταιρεία Probant & Associates έχει υποβάλει σχετική προσφορά εξαγοράς των εν λόγω εγκαταστάσεων.

Αληθεύουν άραγε αυτές οι πληροφορίες; Η πρόταση επαναλειτουργίας των εγκαταστάσεων που υπέβαλε το ιταλικό υπουργείο είναι συμβατή με την επένδυση που πραγματοποίησε η ΕΕ για τη διάλυση των εν λόγω εγκαταστάσεων; Μήπως, εξάλλου, τίθεται θέμα επαλήθευσης, σε συνεργασία με την ιταλική κυβέρνηση, του σταδίου υλοποίησης των ανειλημμένων υποχρεώσεων, δοθέντος ότι οι εγκαταστάσεις της Manfredonia όχι μόνο δεν έχουν μετατραπεί σε παλιοσίδερα αλλά δεν έχουν ούτε πραγματοποιηθεί έργα αναβάθμισής τους;

Απάντηση του κ. Van Miert εξ ονόματος της Επιτροπής (4 Ιουνίου 1997)

Με την απόφαση της 21ης Ιουνίου 1995 ((EE L 28, 6.2.1996. )), η Επιτροπή όρισε ότι η ενίσχυση που χορηγήθηκε από το ιταλικό κράτος στην εταιρεία Enichem Agricoltura, συγκεκριμένα οι εισφορές κεφαλαίων που πραγματοποιήθηκαν κατά την περίοδο 1991-1994 συνολικού ύψους 1.918.000 εκατομμυρίων λιρετών και το τελικό κόστος της εκκαθάρισης της Enichem Agricoltura υπολογιζόμενο σε 900.000 εκατομμύρια λιρέτες, πληροί τους όρους που προβλέπονται από τις κατευθυντήριες γραμμές σχετικά με τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων.

Στην προαναφερθείσα απόφαση, η Επιτροπή υπογραμμίζει ότι, ως αντιστάθμισμα της χορηγηθείσας ενίσχυσης, η μείωση της παραγωγικής ικανότητας από το κλείσιμο των εγκαταστάσεων που οι ιταλικές αρχές παρουσίασαν ως οριστικό, πρέπει να είναι πραγματική και αμετάκλητη. Οι σχετικές βιομηχανικές εγκαταστάσεις δεν θα μπορούν να επαναλειτουργήσουν, ακόμη και μετά την ιδιωτικοποίησή τους, διότι αυτό θα σήμαινε ότι επαναφέρονται στην αγορά οι προαναφερθείσες παραγωγικές ικανότητες, γεγονός που θα συνιστούσε σοβαρή στρέβλωση του ανταγωνισμού.

Με αφορμή το αίτημα των ιταλικών αρχών όσον αφορά το ενδεχόμενο επαναλειτουργίας των εγκαταστάσεων της Manfredonia μετά την πρόταση εξαγοράς της από την εταιρειά Probant & Associates, η Επιτροπή υπενθύμισε ότι, σύμφωνα με την απόφαση της 21ης Ιουνίου 1995, η αναληφθείσα δέσμευση όσον αφορά το κλείσιμο ορισμένων εγκαταστάσεων ήταν ένας από τους απαραίτητους όρους για να εγκριθεί το σχέδιο αναδιάρθρωσης της Enichem Agricoltura.

Επιπλέον, όσον αφορά την τήρηση των όρων που θέτει η προαναφερθείσα απόφαση, οι ιταλικές αρχές συνεργάζονται στο πλαίσιο του ελέγχου της τήρησης της απόφασης υποβάλλοντας εξαμηνιαίες εκθέσεις στις οποίες αναφέρουν κυρίως το σημείο προόδου της εκκαθάρισης, την κατάσταση κάθε εργοστασίου που έκλεισε καθώς και το σημείο προόδου της αναδιάρθρωσης και της ιδιωτικοποίησης. Δεδομένου ότι πρόκειται για την θέση Manfredonia, οι πληροφορίες που έχει στη διάθεσή της η Επιτροπή δείχνουν ότι η εξυγίανση των εγκαταστάσεων έχει ήδη αρχίσει με σκοπό τη διάλυσή τους.

Ωστόσο, προκειμένου να επαληθεύσει τις πληροφορίες που έχει στη διάθεσή της η Επιτροπή θα ζητήσει διευκρινίσεις όσον αφορά το σημείο στο οποίο βρίσκεται η διαδικασία εξυγίανσης των εγκαταστάσεων της Manfredonia.